钦定古今图书集成/理学汇编/经籍典/第086卷 > 黄泽易学滥觞 > 《明象》
## 钦定古今图书集成/理学汇编/经籍典/第086卷 > 黄泽易学滥觞 > 《明象》

《易》以明象为先，因孔子之言，上求文王、周公之意为
主，而其机括则尽在《十翼》。作《十翼举要》，以为《易》起于
数，因数设卦，因卦立象，因象起意，因意生辞。故孔子
曰：“《易》者象也。立象以尽意，居则观其象而玩其辞。”圣
人言《易》之为教如此，《易》不可废象明矣。由象学失传，
汉儒区区掇拾凡陋，不足以得圣人之意，而王辅嗣
忘象之说兴。至邢和叔则遂欲忘卦弃画，虽以近代
钜儒继作，理学大明，而莫能夺也。作《忘象辩》，“有一卦
之象，有一爻之象，或近取诸身，或远取诸物，或以六
爻推，或以阴阳消长而为象者，学者犹可求也。然象
外之象，则非思虑意识所能及矣，而况于立例以求
之乎？”李鼎祚缀辑于王氏弃掷之馀，朱子发后出而
加密，丁易东继之而愈详，圣人立象之妙，终不可见，
作《象略》。“象学既明，则因象以得意，因意以得辞；阴阳消长有一定之理；上下贵贱有一定之分，善恶吉凶
有一定之则。位之当者，孔子无由独言其非。卦与爻
之小者，文王周公固不谓之大，然后知三圣人之《易》，
一而已矣。若舍象而”求，则人自为《易》，不期于异而自
异。作《辩同论》。尝曰：“《易》有八卦，有六十四卦，有三百八
十四爻，有大象，有小象，有《大传》，有《系辞》，有《说卦》，有《序
卦》，有《杂卦》，有《河图》《洛书》、蓍策之数。学者当随处用功，
各诣其极，至于一以贯之，而后全《易》见矣。”